Peter Ludvig Meidell Sylow

Peter Ludvig Meidell Sylow (født 12. desember 1832 i Kristiania, død 7. september 1918 samme sted) var en norsk matematiker. Han leverte viktige bidrag til gruppeteori, en gren av matematikken hvor norske matematikere som Niels Henrik Abel og Sophus Lie også gjorde viktige gjennombrudd. Sylow er mest kjent for Sylowteoremene fra 1872.

Sylow leste matematikk helt fra skoledagene, og i 1856 tok han reallærereksamen etter å blant annet ha vunnet H.K.H. Kronprinsens gullmedalje 1853 på avhandlingen «Hvilke Kurver beskriver Skyggen af et fast Punkt (en Gnomon) paa et horizontalt Plan, naar Punktets Højde over Planet, Solens Deklination og Stedets Polhøjde antages som bekjendte?». Da det ikke var noen ledige stillinger ved Universitetet i Oslo jobbet han først et par år ved Hartvig Nissens skole, før han ble overlærer i Halden 1858–1898.
 
Han ble elev av Ole Jacob Broch, som fikk ham til å utforske Niels Henrik Abels arbeider om elliptiske funksjoner. Etter hvert ble han mer interessert i Abels likningsteoretiske arbeider. Sammen med Sophus Lie ga Sylow ut Niels Henrik Abels samlede verker.  Etter råd fra Carl Anton Bjerknes ble han også kjent med arbeidene til Évariste Galois og Leopold Kronecker. Slik gikk det til at Sylow i 1861–62 var den første som foreleste Galois-teorien i Norge, da han vikarierte for Ole Jacob Broch som måtte på Stortinget. Omtrent på denne tiden kom han frem til flere viktige resultat for egenskapene til endelige grupper. De kan summeres opp i hans tre teorem for disse matematiske strukturene.

I 1894 ble Sylow kreert til æresdoktor i København. Selv om han tidlig ble anerkjent i utlandet – særlig på grunn av sine arbeider innen gruppeteori – forble han lenge ganske anonym her hjemme. I 1898 ble han utnevnt til ekstraordinær professor av Stortinget, og han foreleste fram til han var nesten 85 år gammel.

Utgivelser

Verv og utmerkelser 
 H.K.H. Kronprinsens gullmedalje 1853
 Det Norske Videnskaps-Akademi innvalgt 1868
 korresponderende medlem av vitenskapsakademiet i Göttingen
 æresdoktor ved Københavns Universitet 1894
 redaktør for Acta Mathematica fra 1894

Referanser 



Norske matematikere
Norske matematikkprofessorer
Professorer ved Universitetet i Oslo
Medlemmer av Det Norske Videnskaps-Akademi
Personer fra Oslo
Fødsler i 1832
Dødsfall i 1918